钦定古今图书集成/方舆汇编/职方典/第1489卷 > 《关索岭碑记》吕淮
## 钦定古今图书集成/方舆汇编/职方典/第1489卷 > 《关索岭碑记》吕淮

白云山在求治北，望之巍然其起如鹜，其伏如鹭。其
支而出也，如揖如附，重冈沓岭，盘亘数十里。抵西一
支，巨石巉岩，险绝陡峻，是名关索岭。腰岭一道，为求
要冲，旧有关庙，屹立道左。正德间，求守蜀人何公子
奇，历览境内山川，摘奇纪胜，拔奧区之特秀者，列为
八景。兹其一焉，曰索岭，樵归是也。予尝观西蜀云贵
《地志》，凡险道峻绝之处，咸以“索岭”为名，多有祠庙，阴
为保障。世传其神生而美，少英烈武勇绝人，为汉寿
亭侯嗣子，能通阻隘。昔自川、陕、荆、湘、滇、云、贵、竹濒江
据险，颇著英灵。古今行旅之达，异域殊方，逾垒过关，
皆赖神赐。宦游贵官，旅行商贾、武士将卒，动则谒庙
致虔，以希福庇。故在在妥灵祀之，有“不间于一隅之
偏也。”吾求为澂江属郡，距晋宁、昆阳之南，由晋宁东
北抵府，西北抵省城，由昆阳泛滇池，亦可达省。远近
之人，往过来续，驼挽转输，络绎不绝。以至迎劳使节，
宾送台司，无不循是道而经其庙者。庙在石岩之隈，
旧制颇狭，过者惜之。岁戊午冬，郡民龚景秀慨然有
志，恢拓前宇。谋之祝人李恩，募材鸠工，廓而新之。甃
石为台，台上为楹。即左岩为小殿，像观音、大士于内。
更故道于台址，以远尘嚣。又于岭麓平凹垦田数坵，
并自买田一区，以为香火助。视昔倾圮卑陋，焕然一
新；虽无黝垩之施，其崇广幽靓掩映于岚光、杳霭、树
阴苍翠间；卓焉为求阳之一景也。计其费，众十之六、
龚十之四。计其役，首事于己未夏，讫功于庚申秋。佥
谓此举不容无传，当述之以告来者。因命匠伐石，征
予为之记。